M. Hort, podpredseda NR SR: (2008-10-28):
I. Šramko, guvernér Národnej banky Slovenska: Ďakujem pekne, pán predsedajúci. Ďakujem pekne za slovo. Vážený pán predseda výboru, vážené panie poslankyne, vážení páni poslanci, dámy a páni, Národná banka predkladá podľa § 3 ods. 1 zákona o Národnej banke správu o menovom vývoji za I. polrok 2008. V úvode by som chcel vás oboznámiť s vývojom slovenskej ekonomiky v I. polroku. Pre cenový vývoj bolo charakteristické postupné zrýchľovanie medziročnej dynamiky, zrýchlenie medziročného rastu inflácie meranej HICP bolo spôsobené predovšetkým faktormi mimo vplyvu menovej politiky, a to cenami agrokomodít, energetických surovín na svetových trhoch. Globálne zvyšovanie ich cien sa prenieslo do vysokej medziročnej dynamiky predovšetkým spracovaných potravín a pohonných hmôt. Takýto vývoj  bol charakteristický aj pre ostatné krajiny Európskej únie. Celková inflácia v porovnaní s decembrom 2007 sa zvýšila o 1,8 percentuálneho bodu a dosiahla 4,3 % v júni 2008. V priebehu I. polroka 2008 pokračoval relatívne dynamický ekonomický vývoj, keď rast HDP v stálych cenách dosiahol 8,1 %. V porovnaní s rokom 2007 sa však jeho tempo spomalilo v súlade s očakávaniami Národnej banky, nakoľko čistý príspevok exportu sa znížil z dôvodu nábehu výroby v automobilovom priemysle v minulom roku. Stimulom pre ekonomický rast bol z hľadiska použitia rastúci zahraničný, ale aj domáci dopyt. Priaznivý ekonomický vývoj sa premietol do pokračujúceho rastu miezd aj do zvyšovania zamestnanosti, poklesu nezamestnanosti a rastu produktivity práce. Deficit bežného účtu platobnej bilancie sa v I. polroku 2008 v porovnaní s rovnakým obdobím minulého roku mierne zvýšil. Medziročné prehĺbenie deficitu bolo podporené najmä horším vývojom bilancie výnosov a bilancie služieb. V menšej miere zaznamenala medziročné zhoršenie aj obchodná bilancia. Vývoj obchodnej bilancie sa však stále môže považovať za priaznivý, nakoľko bola negatívne ovplyvnená rastúcimi dovozmi nerastných surovín najmä v dôsledku cenových vplyvov. Zohľadňujúc fakt, že vývoj inflácie bol v priebehu roku 2008 ovplyvňovaný globálnymi faktormi mimo pôsobenia menovej politiky, ako aj v kontexte s blížiacim sa vstupom Slovenska do eurozóny nepristúpila Banková rada v priebehu I. polroka k zmene kľúčových úrokových sadzieb. Základná úroková sadzba tak zotrvala na úrovni 4,25 %. Vzhľadom na dosahovaný dynamický ekonomický vývoj a v súvislosti s priaznivým cenovými vývojom v prostredí prebiehajúcej fiškálnej konsolidácie boli vytvorené podmienky pre posilňovanie výmenného kurzu. To vyústilo do relácie centrálnej parity voči euru o 17,65 %. Nová centrálna parita bola stanovená na úrovni 1 euro = 30,1260 Sk. Dňa 8. júla bol na tejto úrovni Radou Európskej únie stanovený konverzný kurz slovenskej koruny voči euru platný od 1. januára 2009. Vážené dámy, vážení páni, dovoľte mi v krátkosti spomenúť aktuálny hospodársky menový vývoj. Cenový vývoj meraný harmonizovaným indexom zaznamenal v auguste po dlhšom období rastu pokles cien na medzimesačnej úrovni, na medziročnej úrovni sa inflácia stabilizovala. Pokračujúci vývoj v nasledujúcich mesiacoch bude závisieť od ďalšieho smerovania cien komodít, ako aj od mzdového vývoja a celkového vývoja na trhu práce. V oblasti obchodnej bilancie dochádza k zhoršovaniu jej deficitu na medziročnej báze predovšetkým z dôvodu vývoja cien surovín. Priaznivo sa naďalej vyvíja export. Aj napriek jeho nižšej dynamike možno konštatovať, že kríza v Spojených štátoch a v eurozóne a s tým súvisiace spomalenie ekonomickej aktivity v týchto krajinách sa zatiaľ neprejavilo negatívne na reálnej ekonomike Slovenska. Toto predstavuje reálne riziko ďalšieho vývoja ekonomiky, nakoľko najmä vplyvom spomalenia zahraničného dopytu môže dochádzať k znižovaniu produkcie na export s následným dopadom na domácu konečnú spotrebu. V závislosti od rozsahu a miery spomalenia ekonomiky môže dochádzať k tlakom na príjmovú stránku verejných financií, ktoré je vzhľadom na relatívne vysokú infláciu žiaduce udržať v plánovanej trajektórii znižovania deficitu. Záverom môjho príhovoru by som rád uistil, že Národná banka podrobne monitoruje finančný sektor na Slovensku a je pripravená realizovať kroky a rozhodnutia za účelom udržania jeho stability, ktorú zatiaľ nevnímame ako ohrozenú. Ďakujem pekne za pozornosť.